Gyihova Alasevolɛ Neazo Eku Ne A Le Nzɔne?
Neazo Eku ne le Kilisienema ekpunli ekyii bie mɔɔ bɛnyi sunsum nu na bɛfa adehilelɛ bɛmaa Gyihova Alasevolɛ mɔɔ wɔ ewiade amuala la. Bɛ gyima ne gua ye ngakyile nwiɔ:
Bɛdua mbuluku nee vidio, ayia nee sukulu ngakyile zo bɛfa adehilelɛ mɔɔ gyi Baebolo ne azo la bɛmaa Gyihova Alasevolɛ.
—Luku 12:42.
Bɛnea Gyihova Alasevolɛ ewiade amuala gyima ne azo na bɛfa adehilelɛ bɛmaa wɔ daselɛlilɛ gyima ne anwo. Eza bɛnea ninyɛne mɔɔ menli fi bɛ ahonle nu fa maa la azo.
Neazo Eku ne di ɛvoya mɔɔ limoa “ɛzoanvolɛma ne nee mgbanyima ne mɔ mɔɔ wɔ Gyɛlusalɛm” la neazo ne anzi. Ɛnee bɛsi kpɔkɛ mɔɔ anwo hyia la bɛmaa Kilisiene Asafo ne amuala. (Gyima ne 15:2) Kɛ mɔɔ ɛnee ɔde ye wɔ tete ne la, Neazo Eku ne anu amra kpondɛ adehilelɛ fi Baebolo ne anu na bɛdie bɛto nu kɛ Gyihova ɛkpa Gyisɛse Kelaese kɛ asafo ne Ati.
Neazo Eku ne anu amra a le nwane mɔ?
Badwu March 2016, Neazo Eku ne anu amra a le Samuel Herd, Geoffrey Jackson, Stephen Lett, Gerrit Lösch, Anthony Morris III, Mark Sanderson, yɛɛ David Splane. Bɛsonle wɔ yɛ ewiade amuala gyima ne ati mɔɔ wɔ Warwick, New York, U.S.A. la.
Kɛzi bɛhyehyɛ Neazo Eku ne ɛ?
Neazo Eku ne lɛ kɔmatii nsia mɔɔ nea yɛ gyima ngakyile ne mɔ azo na bɛ nuhua ko biala wɔ kɔmatii ko anzɛɛ mɔɔ bo zɔ la anu.
Ngitanwodivoma Kɔmatii: Bɛdi mɛla adenle zo edwɛkɛ, esiane, dwazotia mɔɔ yɛ menli ne yia ɔlua bɛ diedi ne ati yɛɛ edwɛkɛ ngakyile mɔɔ nuhua yɛ se mɔɔ gyegye Gyihova Alasevolɛ la anwo gyima.
Gyimayɛvoma Kɔmatii: Bɛyɛ ngyehyɛleɛ bɛmaa Bɛtɛle mbusua mɔɔ wɔ ewiade amuala la.
Mbulukuyɛlɛ Kɔmatii: Bɛnea bɛmaa bɛyɛ Baebolo nwo mbuluku na bɛfa bɛnwa, eza bɛnea bɛmaa bɛsisi nyianu azua, ɔfese mɔɔ bɛkile edwɛkɛ bo wɔ ɛkɛ nee Bɛtɛle azua.
Ɛzonlenlɛ Kɔmatii: Bɛnea yɛ ‘Belemgbunlililɛ ne anwo edwɛkpahanlɛ’ gyima ne azo.
—Mateyu 24:14.
Ngilehilelɛ Kɔmatii: Bɛnea bɛyɛ nyianu, sukulu ngakyile, ɔdio nee vidio gyimalilɛ mɔɔ bɛfa bɛkilehile yɛ la anwo ngyehyɛleɛ.
Mbulukuhɛlɛlɛ Kɔmatii: Bɛnea sunsum nu ngilehilelɛ mɔɔ bɛsiezie wɔ mbuluku nu nee ɛlɛtɔlɔnek zo la azo. Eza bɛnea yɛ wɛbsaete ne nee edwɛkɛbohilelɛ gyima ne azo.
Ɛye gyima mɔɔ bɛyɛ ye wɔ kɔmatii ɛhye mɔ anu la ɛsie ahane a, bɛyia nu dapɛne biala bɛsuzu ahyehyɛdeɛ ne ngyianlɛ nwo. Wɔ ayia ɛhye mɔ abo, Neazo Eku ne anu amra suzu mɔɔ Ngɛlɛlera ne ka la anwo, bɛmaa Nyamenle sunsum nwuanzanwuanza ne boa bɛ na bɛyɛ adwenle ko bɛbɔ kpɔkɛ.
Nwane mɔ a le Neazo Eku ne boavolɛma a?
Ɛhye mɔ le Kilisienema mɔɔ di nɔhalɛ mɔɔ yɛ gyima boa Neazo Eku ne kɔmatii ngakyile ne mɔ a. (1 Kɔlentema 4:2) Bɛlɛ gyima mɔɔ bɛyɛ la anwo adwenle nee anwubielɛ yɛɛ bɛkɔ kɔmatii mɔɔ bɛwɔ nu la ayia mɔɔ ɔyɛ ye dapɛne biala la bie. Ɔwɔ nuhua kɛ bɛmboka ye a bɛsi kpɔkɛ ne a, noko boavolɛma ne fa folɛdulɛ mɔɔ fɛta nee edwɛkɛ biala mɔɔ fale bɛ gyima ne anwo la maa na bɛnea kɛ bɛbava kpɔkɛ mɔɔ kɔmatii ne ɛzi la bɛayɛ gyima. Eza bɛyɛ mɔɔ bavi kpɔkɛzilɛ bie anu ara la nzonlɛ. Ɔyɛ a, Neazo Eku ne anu amra soa bɛ maa bɛkɔkpɔla mediema mɔɔ wɔ ewiade ɛleka bie mɔ la anzɛɛ bɛmaa ɛdendɛlɛ ngakyile wɔ ɛvolɛ ayia anzɛɛ bɛdabɛ mɔɔ bɛwie Geleade sukulu la ayia ne abo.
tso_Latn twi_Latn mos_Latn fin_Latn twi_Latn twi_Latn lua_Latn twi_Latn twi_Latn twi_Latn twi_Latn twi_Latn twi_Latn twi_Latn tum_Latn twi_Latn twi_Latn twi_Latn ewe_Latn twi_Latn